**Karjeras attīstības atbalsta sistēmas**

**Sadarbības padomes sēdes protokols**

**2020. gada 31. janvārī**

Valsts izglītības attīstības aģentūrā, Vaļņu iela 1, Rīga

Sēdes sākums: plkst.14:00

**Sēdi vada:**

Imants Lipskis – Labklājības ministrijas (turpmāk – LM) Darba tirgus politikas departamenta direktors

**Sēdē piedalās:**

**Oficiāli nominētie KAAS SP dalībnieki:**

Agnese Rožkalne – EM Analītikas dienesta ekonomiste

Anita Līce – LDDK Izglītības un nodarbinātības jomas vadītāja

Baiba Bašķere IZM – Profesionālās un pieaugušo izglītības departamenta direktora vietniece pieaugušo izglītības jomā

Elita Barisa – LNKC Izglītības sistēmas eksperte

Eva Lossane – Nodarbinātības valsts aģentūras (turpmāk – NVA) Pakalpojumu departamenta direktore

Ilze Astrīda Jansone – Valsts izglītības attīstības aģentūras (turpmāk – VIAA) Informācijas un karjeras atbalsta departamenta (turpmāk – IKAD) Karjeras atbalsta nodaļas *Euroguidance* programmas vadītāja

Ilze Seipule – Izglītības un Zinātnes ministrijas (turpmāk – IZM) Izglītības departamenta direktora vietniece vispārējās izglītības jomā

Imants Lipskis – Labklājības ministrijas Darba tirgus politikas departamenta direktors

Inta Jaunzeme – IZM Augstākās izglītības, zinātnes un inovāciju departamenta vecākā eksperte

Inta Lemešonoka – Latvijas Karjeras attīstības atbalsta asociācijas (turpmāk – LKAAA) valdes priekšsēdētājas vietniece

Jevgēnija Butņicka – Vides aizsardzības un reģionālās attīstības ministrijas (turpmāk – VARAM) Reģionālās politikas departamenta direktora vietniece - Reģionālās attīstības plānošanas nodaļas –vadītāja

Linda Romele – Latvijas Brīvo arodbiedrību savienības (turpmāk – LABS) eksperte izglītības un nodarbinātības jautājumos

Sandra Falka – Valsts izglītības satura centra (turpmāk – VISC) Vispārējās izglītības departamenta Vispārējās izglītības satura nodrošinājuma nodaļas vecākā referente

Valda Akmentiņa – VIAA IKAD direktore

**KAAS SP oficiāli nominēto dalībnieku aizstājēji:**

Marta Rubīna – LKAAA valdes locekle

Sarmīte Dīķe – Izglītības kvalitātes valsts dienesta (turpmāk – IKVD) Kvalitātes novērtēšanas departamenta direktora vietniece

**Pieaicināto institūciju pārstāvji:**

Ināra Punkstiņa – VIAA IKAD Karjeras atbalsta nodaļas vadītāja

Natālija Hertmane – VIAA Profesionālās izglītības projektu departamenta Projektu finanšu un kontroles nodaļas vadītāja

Ralfs Spāde – VIAA IKAD Karjeras atbalsta nodaļas vecākais programmas speciālists

**Sēdi protokolē** – Ilze Astrīda Jansone VIAA IKAD Karjeras atbalsta nodaļas *Euroguidance* programmas vadītāja

**Darba kārtības jautājumi:**

Sēdes atklāšana, I. Lipskis, LM

1. *Karjeras attīstības atbalsta sistēmas Sadarbības padomes priekšsēdētāja vēlēšanas*
2. *Projekta “Jauniešu garantija” rezultāti* – VIAA Profesionālās izglītības projektu departamenta Projektu finanšu un kontroles nodaļas vadītāja Natālija Hertmane
3. *Informācija par 2019. gada Karjeras atbalsta balvas konkursa rezultātiem un priekšlikumi 2020.gada konkursam* –VIAA Informācijas un karjeras atbalsta departamenta vecākais speciālists R. Spāde
4. *OECD Latvijas Prasmju stratēģija: karjeras atbalsts* – IZM Augstākās izglītības, zinātnes un inovāciju departamenta vecākā eksperte I. Jaunzeme
5. Dažādi jautājumi, sēdes noslēgums

LM Darba tirgus politikas departamenta direktors Imants Lipskis atklāj sēdi.

**1.jautājums**

**I. Lipskis (LM) –** *atgādina klātesošajiem KAAS SP priekšsēdētāja un vietnieka rotācijas principu, aicina izvirzīt IZM pārstāvi – KAAS SP priekšsēdētāja amata kandidātu.*

**I. Seipule (IZM)** – *Izvirza IZM Profesionālās un pieaugušo izglītības departamenta direktora vietnieci pieaugušo izglītības jomā B. Bašķeri.*

**B. Bašķere (IZM)** – *neiebilst pret izvirzījumu.*

**I. Lipskis (LM) –** *aicina klātesošos KAAS SP dalībniekus balsot.*

**Sēdes balsstiesīgie dalībnieki –** *vienbalsīgi ievēlē B. Bašķeri par jauno KAAS SP priekšsēdētāju, apsveic jauno KAAS SP priekšsēdētāju un izsaka pateicību un atzinību I. Lipskim par uzticamo un atbildīgo priekšsēdētāja pienākumu veikšanu.*

**I. Lipskis (LM) –** *kā vienīgais klātesošais LM pārstāvis piedāvā savu kandidatūru KAAS SP priekšsēdētāja vietnieka amatam ar piebildi, ka LM var nodrošināt arī citu kandidātu, ja nepieciešams, un vaicā, vai ir iebildumi.*

**Sēdes balsstiesīgie dalībnieki –** *Iebildumu nav. Atklātajā balsojumā I. Lipski vienbalsīgi apstiprina kā KAAS SP priekšsēdētāja vietnieku.*

**I. Lipskis (LM) un B. Bašķere (IZM)** – *vienojas, ka šo sēdi vēl vadīs I. Lipskis.*

**2. jautājums**

**N. Hertmane (VIAA)** –*informē par VIAA Jauniešu garantijas projekta īstenošanu, iepazīstinot ar projektā sasniegtajiem rezultātiem, mērķiem, attiecināmajām izmaksām, darbības termiņu, veiktajām aktivitātēm, iesaistītajiem sadarbības partneriem, mērķa grupas parametriem.*

*Projekta 3. aktivitāte ir Karjeras atbalsta pasākumi. Projektā iesaistītie jaunieši ir saņēmuši konsultācijas par iespējām izvēlētajā profesijā. Kopā individuālās un grupu konsultācijas ir saņēmuši 8257 jaunieši, t.sk. 95 personas ieslodzījumu vietās. Ieslodzījumu vietās saskaņā ar projekta Ministru Kabineta noteikumiem konsultācijas ir bijušas pieejamas tikai līdz 2015. gada 1. jūlijam.*

*Cita veida pieejamais atbalsts ietver mērķstipendijas 70-115 eiro mēnesī, ja vidējais vērtējums katrā priekšmetā nav zemāks par 4 ballēm un nav neattaisnotu kavējumu; apmaksāta dienesta viesnīca; ceļš un naktsmītnes kvalifikācijas prakses laikā; civiltiesiskā un nelaimes gadījumu apdrošināšana, kā arī apgūstamās profesijas specifikai atbilstoši sertifikāti, apliecības un obligātās veselības pārbaudes.*

*Uz 2019. gada 31. decembri projektā profesionālās izglītības iestādēs bija uzņemti 11 711 unikālie izglītojamie. Kopējais uzņemto skaits ir lielāks, jo ir tiesības atkārtoti iesaistīties projektā, ja ir pagājuši 12 mēneši kopš apgūtās kvalifikācijas un jaunietis joprojām atbilst projekta mērķa grupai. Kvalifikāciju ir ieguvušas 7452 personas. Profesionālās izglītības iestādēs jauniešu vidū populārākās ir viengadīgās programmas: pavāra, friziera, lietveža, konditora un autoatslēdznieka profesijas apguvei. Pusotru gadu ilgstošās programmas – grāmatvedis, SPA speciālists, loģistikas darbinieks, automehāniķis, auklis un finanšu darbinieks. Savukārt ieslodzījuma vietās atbalstu ir saņēmušas 505 personas. Tur populārākās ir īsās profesionālās pilnveides programmas: datormācība, mazā biznesa organizēšana, būvdarbi, bruģēšanas darbi, apdares darbi un telpu remonts. Ieslodzījuma vietās tika īstenota tikai viena garā programma – enerģētika un elektrotehnika saskaņā ar Ieslodzījumu vietu pārvaldes materiāltehnisko līdzekļu un izglītojamo grupu komplektēšanas iespējām.*

*2020. gadā trīspadsmit izglītības iestādēs turpinās divdesmit 1,5-gadīgo izglītības programmu īstenošana. Prognozēts, ka aptuveni 75% no izglītību iesākušajiem (401 persona) apgūs kvalifikāciju. VIAA paredz uzsākt jaunu aktivitāti – Individuālās pieejas nodrošināšana jauniešiem izglītības turpināšanai un profesionālās kvalifikācijas ieguvei, kurā plānots iesaistīt 116 izglītojamos. Izglītības iestādēm būs uzdevums uzrunāt jauniešus, kuri ir pārtraukuši mācības, neiegūstot kvalifikāciju. Ar jauniešu prasmju novērtējumu tiks noteikts, kādas prasmes vēl jāapgūst, un sastādīts individuālais mācību plāns, kurš sastāvēs no atbilstošu modulāro programmu apguves. Sekmīgi apgūstot modulārās programmas un nokārtojot gala pārbaudījumu, jaunietis iegūst profesionālo kvalifikāciju.*

**I. Lipskis (LM) –** *vēlas noskaidrot, vai līdz projekta noslēgumam 2021. gada janvārī vēl ir paredzētas papildu audzēkņu uzņemšanas, vai tiek prognozēta aktivitātes turpināšana un vai ir bijušas grūtības saskaņot programmas.*

**N. Hertmane (VIAA)** –*pēdējie jaunieši tika uzņemti 2019. gada septembrī un mācības beigs 2020. gada oktobrī. Šāda veida aktivitāti nav paredzēts turpmāk īstenot ESF projekta ietvaros – iespējams, ka jauniešiem būs pieejamas cita veida aktivitātes. Programmas tika saskaņotas ar Nozaru ekspertu padomēm, tālāk IZM programmas saskaņoja Profesionālās izglītības un nodarbinātības trīspusējās sadarbības apakšpadomē.*

**B. Bašķere (IZM) –** *turpmāk valsts budžets finansēs šāda veida izglītības programmas.*

**Eva Lossane (NVA) –**  *norāda, ka NVA klientiem arī varētu būt interese par VIAA jauno aktivitāti un vaicā, kuras izglītības iestādes piedāvās individuālo pieeju un kādās programmās.*

**N. Hertmane (VIAA)** –*ir uzrunātas visas līdz šim projektā iesaistītās izglītības iestādes, taču tikai vienpadsmit ir atsaukušās individuālās pieejas īstenošanai, jo ne visur tiek piedāvātas modulārās programmas. Izglītības iestādes drīkstēs iesaistīt ne tikai tos jauniešus, kas ir piedalījušies Jauniešu garantijā, bet arī tos, kas ir pametuši valsts apmaksātās profesionālās izglītības programmas. Ja pieteiksies kāds jaunietis no malas, viņam arī, iespējams, varēs nodrošināt testēšanu, lai apzinātu trūkstošās prasmes. Taču tas būs zināms pēc februāra tikšanās ar izglītības iestādēm.*

**Eva Lossane (NVA) –**  *piedāvā NVA atbalstu informācijas izplatīšanā, jo skolām var būt sarežģīti uzrunāt bijušos audzēkņus, ja ir novecojuši kontakti.*

**A. Līce (LDDK)** – *piebilst, ka atbilstošā mērķauditorija var atrasties NVA vai sociālo dienestu redzeslokā, tāpēc informāciju varētu izplatīt arī pa šādiem kanāliem, un jautā, cik dalībniekiem ir pieejams finansējums.*

**N. Hertmane (VIAA)** –*plānojot šo aktivitāti, skolas ir jau uzrunājušas savus bijušos audzēkņus, un tiešām sastapās ar novecojušu kontaktinformāciju. Ir apzināti 116 potenciālie dalībnieki. Nav zināms, vai visi būs gatavi iesaistīties, kad aktivitāte tiks uzsākta. Finansējums ir pieejams vairāk dalībniekiem, nekā pašlaik ir atsaukušies.*

**I. Seipule (IZM)** – *jautā, vai tiem 25%, kuri nepabeidz mācības, nav jāatmaksā iegūtā atbalsta summa, un vai ir zināms par programmas pamešanas iemesliem.*

**N. Hertmane (VIAA)** – *atbalsts nav jāatmaksā, jo stipendijas tiek piešķirtas par iepriekšējā mēneša sasniegumiem. Jauniešiem mācību laikā izmaksā tikai daļu no pienākošajās stipendijas. Atlikumu izmaksā, ja ir sekmīgi iegūta kvalifikācija. Šādi tiek mēģināts motivēt jauniešus pabeigt mācības. Daudzi jaunieši atrod darbu kvalifikācijas prakses laikā, ļoti daudzi aizbrauc uz ārzemēm, un tādēļ mācības nepabeidz.*

**I. Lipskis (LM) –** *vēlas, lai protokolā ieraksta ierosinājumu informēt NVA un citus dienestus par iespēju klientiem pieteikties uz Individuālās pieejas nodrošināšanu jauniešiem izglītības turpināšanai un profesionālās kvalifikācijas ieguvei. Pieredze liecina, ka klientiem mēdz būt grūtības saprast, kādi pasākumi uz viņiem attiecas, un attiecīgie dienesti var palīdzēt informāciju nodot vieglā valodā.*

**J. Butņicka (VARAM) –** *jautā par projekta reģionālo pārklājumu.*

**N. Hertmane (VIAA)** – *informācija par projekta reģionālo pārklājumu ir iesniegta CFLA.*

**I. Lipskis (LM) –** *jautā, vai 2021. gadā notiks projekta rezultātu kopsavilkums un izvērtējums.*

**N. Hertmane (VIAA)** – *projekta budžetā nav paredzēti līdzekļi ārējai vērtēšanai.*

**3.jautājums**

**R. Spāde (VIAA) –** *ieskicē Karjeras atbalsta balvas konkursa izveidi un attīstību Latvijā. Pieredze ir pārņemta no Euroguidance tīkla Čehijas un Slovākijas kolēģiem, kuri līdzīgu konkursu jau ilgstoši organizē savās valstīs. Konkursa mērķis ir izteikt atzinību cilvēkiem, kuri strādā karjeras atbalsta jomā.*

*2019. gadā konkurss tika pilotēts Latvijā, skolu sektorā, ar ko VIAA ir plašākā pieredze. Apbalvošanas ceremonija notika Liepājā, gadskārtējās karjeras izglītības konferences ietvaros. Konkursa nominācijas tika pielāgotas izglītības sektoram: Gada Cilvēks, Gada materiāls, Gada īstenotā aktivitāte. Ņemot vērā to, ka konkurss tika rīkots pirmo reizi, pieteikuma anketas bija vienkāršas, lai piesaistītu lielāku dalībnieku aktivitāti. Bija jāraksturo konkrētais veikums un jāpamato tā būtiskums. Konkursam bija liela atsaucība – tika saņemti 38 pieteikumi. Salīdzinājumā Čehijas un Slovākijas konkursos saņem ap 20 pieteikumiem. Balvas – bezmaksas dalība konferencē, piemiņas vāze un konkursa diploms tika piešķirtas trim uzvarētājiem, pa vienam katrā nominācijā. Latvijas konkursa rezultāti ir atspoguļoti izdevumā “Karjeras ziņas”, kā arī Centrāleiropas kolēģu apbalvošanas pasākumā un laureātu kompendijā.*

*2020. gada oktobra nogalē ir plānots organizēt starptautiskās karjeras atbalsta asociācijas IAEVG konferenci Rīgā. Ir iecerēts 2020. gada Karjeras atbalsta balvas konkursa apbalvošanas ceremoniju iekļaut IAEVG konferences programmā. Tā būtu unikāla publicitātes iespēja. Salīdzinājumā ar 2019. gadu ir vēlme paplašināt pretendentu loku, un ļaut pretendentiem pieteikt sevi, nevis citām personām nominēt pretendentus. Ir vēlme atteikties no konkrētām nominācijām, lai dotu speciālistiem iespēju plašāk atspoguļot savu veikumu.*

*Ņemot vērā pretendentu loka paplašinājumu, VIAA saredz KAAS SP pārstāvju iesaisti konkursa vērtēšanas komisijā. KAAS SP dalībnieki jau ir nominēti pārstāvēt savas iestādes viedokli. Šādi tiktu mazināts administratīvais slogs, atsevišķi neaicinot iestādes nominēt konkursa žūrijas locekļus. R.Spāde izsaka cerību, ka KAAS SP dalībnieki piekritīs šādai sadarbībai.*

*Plānotais konkursa īstenošanas grafiks paredz konkursa pieteikumu iesniegšanu līdz 15. maijam un vērtēšanas procesa īstenošanu līdz Jāņiem. VIAA kā konkursa sekretariāts nodrošinātu konkursa veidlapu izstrādi un konkursa izsludināšanas publicitāti, kā arī pieteikumu reģistrāciju un apstrādi. Katrs pieteikums tiks iedots diviem komisijas locekļiem vērtēšanai. Vērtēšana varētu notikt no 8. līdz 19. jūnijam. Sēde rezultātu apstiprināšanai varētu notikt tiešsaistē, vai arī rezultātus varētu apstiprināt rakstiski. Rezultātu paziņošana notiktu konferences laikā 20. oktobrī.*

**I. Lipskis (LM) –** *izsaka atzinību VIAA kolēģiem par starptautiskās konferences piesaisti Latvijai, kas prasa ieguldīt ievērojamu darbu un aicina plašāk pastāstīt par to.*

**E.****Lossane (NVA)** *– jautā par paredzēto Latvijas konferences dalībnieku kopīgo skaitu.*

**I. Jansone (VIAA)** *– starptautiskā karjeras atbalsta asociācija IAEVG katru gadu rīko zinātniski praktisko konferenci citā valstī. VIAA ar Euroguidance atbalstu ir sagatavojusi konferences pieteikumu un saņēmusi IAEVG valdes apstiprinājumu. Konferences informatīvā mājaslapa ir pieejama adresē* [*www.iaevgconference2020.lv*](http://www.iaevgconference2020.lv)*, drīzumā būs pieejama iespēja reģistrēties un iesniegt referātus. Līdzekļu optimizācijas nolūkos 2020. gada karjeras izglītības konference un ESF karjeras projekta gadskārtējā konference tiks apvienota ar IAEVG konferenci. Kā ik gadu KAAS SP locekļi ir laipni aicināti piedalīties karjeras konferencē. Kopējais dalībnieku skaits tiek prognozēts uz 500, puse no tiem Latvijas pārstāvji. KAAS SP dalībniekiem tiek lūgts atzīmēt datumus savos kalendāros.*

**I. Lipskis (LM) –** *pateicas par informāciju, augsti novērtē iestrādes un iespēju karjeras atbalsta jomas speciālistus godināt starptautiskā pasākumā, parādot Latvijas veikumu; aicina izmantot KAAS SP resursus konferences atbalstam, ja tie ir nepieciešami.*

*Uzaicina no KAAS SP locekļiem pieteikties trīs brīvprātīgos darbībai Karjeras atbalsta balvas konkursa vērtēšanas komisijā.*

**I. Lemešonoka (LKAAA) –** *jautā par konkursa pieteikumu iesniegšanu: kāda ir pieteikšanās forma; vai karjeras speciālisti nekautrēsies paši sevi pieteikt apbalvojumam,*

**R. Spāde (VIAA) –** *skaidro, ka iestāžu vadītājiem, sadarbības partneriem, vai pakalpojumu saņēmējiem ir iespējams mudināt karjeras speciālistus uz pieteikumu iesniegšanu un pašiem sniegt atsauksmes. Pieteikumu sagatavošanai tiks izstrādāta veidlapa, pamatojoties uz iepriekšējā gada parauga.*

**Sēdes dalībnieki –** *īsumā diskutē par pieteikumu iesniegšanas un apbalvošanas kārtību.*

**E.****Lossane (NVA) –** *pārjautā par laika periodu, uz kuru attiecas konkurss.*

**R. Spāde (VIAA) –** *precizē: 2020. gada konkursā tiek iesniegti pieteikumi par 2019. gada veikumu. Atbilstoši ārvalstu kolēģu pieredzei tas dod priekšstatu par veikuma ietekmi.*

**I. Jansone (VIAA)** *– papildina: 2020. gadā konkurss tiek rīkots pavasarī ar apbalvošanu rudenī, jo VIAA kā balvas konkursa un arī konferences sekretariāts cenšas izlīdzināt plānotos darbus.*

**I. Lipskis (LM) –** *pārjautā, vai kādi KAAS SP locekļi jau ir gatavi pieteikties konkursa žūrijas pienākumiem.*

**I. Lemešonoka (LKAAA) –** *piedāvā LKAAA atbalstu ar savu un Martas Rubīnas iesaisti konkursa žūrijā.*

**L. Romele (LBAS) –** *piedāvā pārstāvēt LBAS konkursa žūrijā.*

**I. Seipule (IZM) –** *piekrīt pārstāvēt IZM konkursa žūrijā.*

**E.****Lossane (NVA) –** *piedāvā pārstāvēt NVA konkursa žūrijā kā rezerviste, ja nebūs interešu konflikta, vērtējot NVA darbinieku pieteikumus.*

**I. Lipskis (LM) –** *pārjautā par iespējamo nākamās KAAS SP sēdes datumu, kurā būtu apspriežama konkursa gaita.*

**Sēdes dalībnieki –** *norāda, ka jūnijs ir eksāmenu un valsts pārbaužu laiks. Par datumu vajadzēs vienoties vēlāk, kad būs precīzāka informācija par citiem pasākumiem.*

**4.jautājums**

**I. Jaunzeme (IZM) –** *informē, ka visi kopā ir strādājuši pie OECD Latvijas prasmju stratēģijas dokumenta izveidošanas – IZM, LM, EM un sociālie partneri piedalījās fokusa grupās un intervijās. Diagnostikas posms ir noslēdzies ar OECD 19.12.2019. prasmju stratēģijas prezentāciju. Ir pieejams kopsavilkums IZM mājaslapā un OECD bibliotēkā. Uz OECD novērtējuma rezultātu bāzes tiek veidotas jaunās Izglītības un prasmju attīstības pamatnostādnes 2021-2027, kā arī tiek plānots Eiropas Struktūrfondu finansējums. Karjeras atbalsts ir iekļauts divās no prioritārajām jomām: mūžizglītības kultūras veicināšana un prasmju neatbilstības samazināšana darba tirgū.*

*Fokusa grupās un diskusijās par mūžizglītības kultūru bija būtiski panākt, lai karjeras atbalsts tiktu paredzēts visā izglītības sektorā kopumā, kā arī nodarbinātības sektorā. Rekomendācijas paredz, ka karjeras atbalsta finansējuma modelim ir jābūt ilgtspējīgam, ne tikai projektos balstītam, bet saistītam ar nākotnes attīstību. Ir svarīgi pārskatīt, kā tiek sagatavoti pedagogi karjeras konsultanti un karjeras konsultanti, jo patlaban esošā projekta ietvaros pastāv dažādi modeļi, un atsauksmes par rezultātiem atšķiras. Izvērtējot projekta rezultātus, vajadzētu izdarīt secinājumus.*

*Saistībā ar prasmju neatbilstības samazināšanu darba tirgū, OECD dokumentā norādīts, ka augstākās izglītības saturam un formai ir jānodrošina iespējas kvalificētiem speciālistiem nepārtraukti profesionāli pilnveidoties. Šeit parādās modulāro mācību nozīme, kā arī vajadzība augstskolām iet laikam līdzi un operatīvi veikt izmaiņas studiju programmās. Nepieciešama iespēja iegūt jaunas prasmes un kvalifikācijas, neapgūstot pilnu formālo studiju programmu. Ir jāturpina izglītojošais darbs par karjeras atbalsta lomu augstākajā izglītībā. Karjeras atbalsts nav tikai skolu jautājums vai arī atbalsts tikai darba atrašanai, bet instruments, ar kuru jebkuram palīdzēt saprast, ar ko nodarboties un kā veidot savu izglītības ceļu, kā atrast labākās profesionālās pilnveides iespējas neatkarīgi no iepriekšējās pieredzes. Protams, ir grupas, kurām šāds atbalsts ir vairāk vajadzīgs, un to var noteikt pēc datu analīzes un situācijas izvērtēšanas.*

*OECD materiālā ir plaši aprakstīta analītiskā daļa, kur ir norādīts, kāda problemātika skar kurus līmeņus, taču kopsavelkot var teikt, ka karjeras atbalsts ir identificēts kā viens no instrumentiem, kas prasmju atbilstību darba tirgum noteikti var veicināt. Gan publiskajā apspriešanā, gan IZM pamatnostādņu sagatavošanas darbā tiek runāts par rādītājiem un darbībām, nepieciešamību iegūt pamatotus datus par to, kā karjeras atbalsts Latvijā iedarbojas uz prasmju atbilstību.*

**I. Lipskis (NVA) –** *jautā, kad būs redzams, kā OECD rekomendācijas tiek iestrādātas Latvijas politikas dokumentos?*

**I. Jaunzeme (IZM) –** *notiek apspriešana Saeimas organizētajā Izglītības forumā, kur darba grupas diskutēs par pamatnostādņu darba virzienu uzbūvi un iekļaujamajām darbībām. Līdz jūnijam paredzēts sagatavot dokumenta versiju publiskajai apspriešanai un līdz gada beigām paredzēts dokumentu apstiprināt. OECD vadībā stratēģiju veidošana notiek ar mazliet citu metodoloģiju – pamatnostādnes veidojot, jau uzreiz tiek domāts par rādītājiem, kas raksturo pašreizējo situāciju un vēlamo ietekmi uz to. Tai pat laikā pamatnostādnēm arī jāsaskan ar Nacionālās attīstības plāna darbībām un jāveicina plāna rezultātu sasniegšanu.*

**M. Rubīna (LKAAA) –** *kādas ir OECD rekomendācijas, kas skar pedagogu karjeras konsultantu un karjeras konsultantu sagatavošanu? Vai tiek paredzēts reglamentēt stundu skaitu?*

**I. Jaunzeme (IZM) –** *OECD rekomendē pievērsties karjeras konsultantu sagatavošanai, izglītības saturam, nenorādot konkrētas metodes, kā to darīt, nedz arī ilgumu. Mums pašiem jāizlemj, kā šo darbību varam stiprināt, ko organizēt. Piemēram, pieaugušo pilnveides kontekstā jāsaprot, kā karjeras konsultantus sagatavot, lai viņi spētu palīdzēt dažādām mērķa grupām, arī kā pašiem konsultantiem uzturēt savu profesionalitāti.*

**L. Romele (LBAS) –** *jautā, vai pamatnostādnes tiks veidotas, pamatojoties uz OECD rekomendācijām? Vai pieminētā OECD rekomendācija nodrošināt ilgtspējīgu finansēšanas modeli karjeras attīstības atbalsta sniegšanai nozīmē, ka finansēšanas modelis tiks piedāvāts pamatnostādnēs?*

**I. Jaunzeme (IZM) –** *Izglītības un prasmju pamatnostādnes tiek veidotas, pamatojoties uz dažādiem avotiem, tai skaitā iepriekšējā – 2014.-2020. – perioda pamatnostādnēm. Pamatnostādņu finansēšanas sadaļā tiks ņemts vērā, kā finansēt sistēmas darbību. Šobrīd nav iespējams detalizēti komentēt dokumenta saturu, jo tas vēl ir tikai izstrādes stadijā. Patlaban tiek definēti lielie mērķi jomās un izglītības līmeņos, pēc tam tiks plānotas aktivitātes, kā šos mērķus sasniegt.*

**I. Lipskis (LM) –** *izvirza plašāku jautājumu, uz kuru uzreiz nevar rast atbildi – vai jaunajā stratēģijā tiek pārnestas labās lietas, kas jau šobrīd ir – piemēram, dažādu projektu ietvaros attīstītais karjeras atbalsts? Daudz kur NAP-ā ir redzamas ievirzes, bet ministrijas ir izteikušās, ka vēlētos redzēt mērķiem pretī resursus to īstenošanai. NAP ir nedaudz apsteidzis stratēģiju.*

**I. Jaunzeme (IZM) –** *šobrīd ir noslēgusies OECD projekta pirmā – analītiskā daļa. Tagad turpināsies OECD atbalsts stratēģiju izstrādē.*

**I. Lipskis (LM) –** *rosina kolēģus aktīvi līdzdarboties OECD organizētajos pasākumos un uzturēt saziņu par karjeras atbalsta jomas stiprināšanu valsts plānošanas dokumentos.*

**5.jautājums**

**I. Lipskis (LM) –** *jautā, kādas ir idejas par nākamo Padomes sēdes darba kārtību? Ja šobrīd priekšlikumu nav, tad par nākamajā sēdē izskatāmajiem jautājumiem informācija tiks sniegta atsevišķi, iepriekš saskaņojot ar Padomes priekšsēdētāju un priekšsēdētāja vietnieku.*

**KAAS SP priekšlikumi:**

1. Apstiprināt IZM – Profesionālās un pieaugušo izglītības departamenta direktora vietnieci pieaugušo izglītības jomā Baibu Bašķeri KAAS SP priekšsēdētāja amatā un LM Darba tirgus politikas departamenta direktoru Imantu Lipski KAAS SP priekšsēdētāja vietnieka amatā.
2. Informēt NVA un citus dienestus par iespēju klientiem pieteikties uz VIAA Jauniešu garantijas projekta ietvaros plānoto Individuālās pieejas nodrošināšanu jauniešiem izglītības turpināšanai un profesionālās kvalifikācijas ieguvei.
3. Iekļaut KAAS SP pārstāvjus Latvijas Karjeras atbalsta balvas žūrijā šādā sastāvā:
	1. Eva Lossane – Nodarbinātības valsts aģentūras Pakalpojumu departamenta direktore.
	2. Ilze Seipule – Izglītības un zinātnes ministrijas Izglītības departamenta direktora vietniece vispārējās izglītības jomā.
	3. Inta Lemešonoka – Latvijas Karjeras attīstības atbalsta asociācijas valdes priekšsēdētājas vietniece, vai Marta Rubīna – LKAAA valdes locekle.
	4. Linda Romele – Latvijas brīvo arodbiedrību savienības eksperte izglītības un nodarbinātības jautājumos.
4. Nākamās sēdes skatāmo jautājumu lokā ietvert Karjeras atbalsta balvas žūrijas lēmuma izskatīšanu.

LM Darba tirgus politikas departamenta direktors I. Lipskis

Protokolēja: I.A. Jansone